**К ОПУБЛИКОВАНИЮ**

КОМИ РЕСПУБЛИКАЛÖН

**ОЛАНПАС**

**«Коми Республика мутасын вӧр йитӧдъяс**

**ладмӧдӧм йылысь» Коми Республикаса Оланпасӧ**

**вежсьӧмъяс пыртӧм йылысь**

Примитӧма Коми Республикаса

Каналан Сӧветӧн 2023 вося вӧльгым тӧлысь 30 лунӧ

**1 статья.** Пыртны «Коми Республика мутасын вӧр йитӧдъяс ладмӧдӧм йылысь» Коми Республикаса Оланпасӧ (Коми Республикаса канму власьт органъяслӧн индӧд-тшӧктӧмъяс, 2007, 4 №, 4766 ст.; 6 №, 4843 ст.; 8 №, 4932 ст.; 9 №, 4986 ст.; 11 №, 5148 ст.; 12 №, 5355 ст.; 2008, 2 №, 9 ст.; 6 №, 279 ст.; 9 №, 397 ст.; 11 №, 616 ст.; 2009, 7 №, 78 ст.; 11 №, 186 ст.; 21 №, 368 ст.; 33 №, 617 ст.; 2010, 24 №, 571 ст.; 2011, 23 №, 602 ст.; 2012, 63 №, 1543 ст.; 2013, 5 №, 103 ст.; 2014, 9 №, 112 ст.; 27 №, 514 ст.; 2016, 12 №, 147 ст.; 21 №, 327 ст.; 2017, 26 №, 460 ст.; 2018, 14 №, 241 ст.; 2019, 15 №, 208 ст.; 2021, 3 №, 45 ст.; 2022, 9 №, 123 ст.; 15 №, 244 ст.) татшӧм вежсьӧмъяс:

1. Содтыны татшӧм сюрӧса 11  статья:

**«11** статья.  Тайӧ Оланпасын вӧдитчан шӧр кыввежӧртасъяс

1. Тайӧ Оланпассӧ збыльмӧдӧм могысь вӧдитчӧны татшӧм кыввежӧртасъясӧн:

1. ӧти во улын гӧгӧрвосьӧ ӧти календарнӧй во;
2. стрӧитчысь улын гӧгӧрвосьӧ гражданин, коді Коми Республика мутасын меститчысь эмбуралан инӧд либӧ кӧртымалан, мынтысьтӧг вӧдитчан, пыр (кад урчиттӧг) вӧдитчан инӧд вылын аслас му участокын могмӧдӧ ас олан керка стрӧитӧмсӧ, кутшӧмӧс абу на заводитӧма стрӧитны либӧ кутшӧмлысь лӧсьӧдӧны подувсӧ, ас олан керка дзоньталӧмсӧ да (либӧ) выльмӧдӧмсӧ, садовӧй керка стрӧитӧмсӧ да (либӧ) дзоньталӧмсӧ;
3. овмӧс нуӧдан могъяс улын гӧгӧрвосьӧны Коми Республика мутасын меститчысь олан пунктъяслӧн муясын, сад вӧдитан му участокъясын, град выв пуктас вӧдитан му участокъясын, аспом подсобнӧй овмӧс нуӧдӧм вылӧ сетӧм му участокъясын москияс, потшӧсъяс, юкмӧсъяс стрӧитӧм, дзоньталӧм вылӧ да мукӧд татшӧмсяма могын вӧрӧн вӧдитчӧм;
4. традиционнӧй прӧмысъяс улын гӧгӧрвосьӧны Коми Республика мутасын вӧрӧн вӧдитчӧмӧн пуысь кӧлуй, тасьті-пань вӧчӧм, пыжъяс стрӧитӧм, лызьяс, додьяс (нортъяс) да традиционнӧй прӧмысын мукӧд сикас изделие вӧчӧм;
5. выльмӧдӧм улын гӧгӧрвосьӧ олан керкалысь параметръяссӧ, олан
6. керкалысь юкӧнсӧ, уна патераа пу керкаын, блокируйтӧмӧн стрӧитӧм пу керкаын олан жырсӧ, налысь юкӧнъяссӧ (джудждасӧ, судта лыдсӧ, площадьсӧ, ыдждасӧ) вежӧм, кутшӧмъяс эмӧсь гражданалӧн му участокъяс вылын, кутшӧмъяс меститчӧны Коми Республика мутасын, сы лыдын индӧм объектъяссӧ содтӧд стрӧитӧм, выль ног вӧчӧм, паськӧдӧм, а сідзжӧ налысь подув стрӧитчан конструкцияяссӧ вежӧм да (либӧ) бӧр лӧсьӧдӧм, татшӧм конструкцияяслысь торъя элементъяссӧ татшӧм жӧ либӧ мукӧд элемент вылӧ, кутшӧмъяс бурмӧдӧны татшӧм конструкцияяслысь петкӧдласъяссӧ, вежӧм да (либӧ) индӧм элементъяссӧ бӧр лӧсьӧдӧм кындзи;
7. дзоньталӧм улын гӧгӧрвосьӧ тайӧ Оланпаслӧн 41 статьяса 1 юкӧнлӧн 3, 4, 11 пунктъясын индӧм объектъяслысь стрӧитчан конструкцияяссӧ либӧ татшӧм конструкцияяслысь элементъяссӧ, кутшӧмъяс эмӧсь гражданалӧн му участокъяс вылын, кутшӧмъяс меститчӧны Коми Республика мутасын, вежӧм да (либӧ) бӧр лӧсьӧдӧм, подув стрӧитчан конструкцияяс кындзи, а сідзжӧ подув стрӧитчан конструкцияяслысь торъя элементъяссӧ татшӧм жӧ либӧ мукӧд элемент вылӧ, кутшӧмъяс бурмӧдӧны татшӧм конструкцияяслысь петкӧдласъяссӧ, вежӧм да (либӧ) индӧм элементъяссӧ бӧр лӧсьӧдӧм;
8. овмӧс стрӧйбаяс улын гӧгӧрвосьӧны гражданинлӧн му участок вылын, мый меститчӧ Коми Республика мутасын, гаражъяс, скӧт да лэбач видзӧм, кӧрым, овмӧс инвентар, видз-му овмӧс прӧдукция видзӧм вылӧ стрӧйбаяс да сооружениеяс, сарайяс, пывсянъяс, тепличаяс, лэбувъяс, кӧбрӧгъяс, юкмӧсъяс, мукӧд сооружение да стрӧйба (сы лыдын недыр кадся), кутшӧмъясӧс лӧсьӧдӧма гражданалысь бытӧвӧй да мукӧд коланлун могмӧдӧм вылӧ;
9. пачӧн ломтысьӧм улын гӧгӧрвосьӧ шонтӧм могысь пачӧн ломтысьӧм либӧ сувтӧдӧм шоныд сетан асшӧр системаӧн вӧдитчӧм, мый уджалӧ пес вылын;
10. пӧрӧдтӧм вӧр улын гӧгӧрвосьӧ делӧвӧй, пес вылӧ вӧрлӧн да сылӧн шыбласъяслӧн ӧтувъя видзас;
11. подув конструкцияяс улын гӧгӧрвосьӧ джодж-йирк, стенъяс, сюръяяс, мыджӧдъяс, колоннаяс ставнас ӧтлаын.

2. Тайӧ Оланпасын «олан керка», «ас оланін стрӧитан объект», «ас олан керка» кыввежӧртасъясӧн вӧдитчӧны ӧти вежӧртасын.

3. Тайӧ Оланпасын вӧдитчан мукӧд терминӧн да кыввежӧртасӧн вӧдитчӧны сійӧ жӧ вежӧртасын, мый и федеральнӧй оланпастэчасын.».

2. 3 статьяса 1 да 4 пунктъясын «вӧр йитӧдъяс юкӧнын контроль да дӧзьӧр серти удж» кывъяс вежны «федеральнӧй канму вӧр контроль (дӧзьӧр)» кывъясӧн.

3. 4 статьяса 1 юкӧнын:

1) 141 пунктын «вӧрӧн вӧдитчан юкӧнын» кывъяс вежны «вӧр комплекс сӧвмӧдӧм могысь» кывъясӧн;

2) 144 пунктын «3 юкӧн серти» кывъяс вежны «4 юкӧн серти» кывъясӧн;

3) 147 пунктын «мый быдмӧ вӧр фондса муясын, а сідзжӧ вӧрын,» кывъяс киритны;

4) 149 пункт гижны тадзи:

«149) Россия Федерацияса оланпастэчас серти татшӧм отчётъяс примитӧм:

вӧрӧн вӧдитчысь гражданасянь, юридическӧй кывкутысьяссянь вӧрӧн вӧдитчӧм йылысь, вӧр заптӧм вылӧ вӧрӧн вӧдитчӧм кындзи;

вӧрӧн вӧдитчысь асшӧр уджалысьяссянь, юридическӧй кывкутысьяссянь вӧрсӧ видзӧм йылысь;

гражданасянь, юридическӧй кывкутысьяссянь, кодъяс быдтӧны да рӧдмӧдӧны вӧрсӧ, вӧрсӧ быдтӧм да рӧдмӧдӧм йылысь;».

4. 41 статья гижны тадзи:

«41 статья.  Гражданаӧн ас коланлун вылӧ

вӧр заптан нормативъяс

1. Урчитны гражданаӧн ас коланлун вылӧ вӧр заптан татшӧм нормативъяс, федеральнӧй тӧдчанлуна торйӧн ёна видзан вӧр-ва мутасъяслӧн муясын вӧр заптӧм кындзи (водзӧ – гражданаӧн ас коланлун вылӧ вӧр заптӧм):

1) пу элементъясысь подув конструкцияяса ас олан керка стрӧитӧм вылӧ – кызь во чӧжӧн 150 куб. метрӧдз ӧтувъя йӧрышын пӧрӧдтӧм вӧр ӧти стрӧитчысь вылӧ арталӧмӧн;

2) тайӧ юкӧнса 1 пунктӧн абу урчитӧм материалъясысь либӧ сораса материалъясысь подув конструкцияяса ас олан керка стрӧитӧм вылӧ – кызь во чӧжӧн 50 куб. метрӧдз ӧтувъя йӧрышын пӧрӧдтӧм вӧр ӧти стрӧитчысь вылӧ арталӧмӧн;

3) олан керка, олан керкалысь юкӧн, уна патераа пу керкаын, блокируйтӧмӧн стрӧитӧм пу керкаын олан жыр дзоньталӧм да (либӧ) выльмӧдӧм вылӧ – вит вонас ӧтчыдысь 20 куб. метрӧдз пӧрӧдтӧм вӧр ӧти стрӧитчысь вылӧ арталӧмӧн;

4) овмӧс стрӧйбаяс стрӧитӧм да (либӧ) дзоньталӧм вылӧ – вит вонас ӧтчыдысь 20 куб.  метрӧдз пӧрӧдтӧм вӧр став овмӧс стрӧйба вылӧ, кутшӧмъяс меститчӧны ӧти му участок вылын, мый лоӧ гражданинлӧн эмбуралан, кӧртымалан, дон босьттӧг вӧдитчан, пыр (кад урчиттӧг) вӧдитчан инӧд вылын;

5) пачӧн ломтысян ас олан керка, уна патераа керкаын, блокируйтӧмӧн стрӧитӧм керкаын олан жыръяс либӧ пачӧн ломтысян индӧм керкаяслысь юкӧнъяс шонтӧм могысь – вонас ӧтчыдысь 25 куб. метрӧдз пӧрӧдтӧм вӧр (мутасъяс кындзи, кӧні вӧр заптан нормативсӧ урчитӧма тайӧ юкӧнса 6 пунктӧн);

6) пачӧн ломтысян ас олан керка, уна патераа керкаын, блокируйтӧмӧн стрӧитӧм керкаын олан жыръяс, кутшӧмъяс меститчӧны Коми Республика мутасын, мый пырӧ Россия Федерацияса Арктика зонаӧ, кутшӧмӧс урчитӧма «Россия Федерацияса Арктика зонаын предпринимательскӧй удж нуӧдӧмын канмусянь отсӧг сетӧм йылысь» Федеральнӧй оланпасӧн, либӧ пачӧн ломтысян индӧм керкаяслысь юкӧнъяс шонтӧм могысь – вонас ӧтчыдысь 35 куб. метрӧдз пӧрӧдтӧм вӧр;

7) пачӧн ломтысян овмӧс стрӧйбаяс шонтӧм могысь, кутшӧмъяс меститчӧны му участок вылын, мый лоӧ гражданинлӧн эмбуралан, кӧртымалан, дон босьттӧг вӧдитчан, пыр (кад урчиттӧг) вӧдитчан инӧд вылын, – вонас ӧтчыдысь 5 куб. метрӧдз пӧрӧдтӧм вӧр тайӧ пунктын индӧм овмӧс стрӧйбаяслӧн лыд вылӧ видзӧдтӧг;

8) овмӧс нуӧдан могъяс вылӧ, кутшӧмъяс йитчӧмаӧсь сиктса олан пунктъясын олысь йӧзӧн традиционнӧй удж нуӧдан аслыспӧлӧслункӧд, а сідзжӧ кутшӧмъяс артмӧны сад вӧдитігӧн, град выв пуктас вӧдитігӧн, аспом подсобнӧй овмӧс нуӧдігӧн, – вит вонас ӧтчыдысь 5 куб. метрӧдз пӧрӧдтӧм вӧр;

9) традиционнӧй прӧмысъяс нуӧдӧм вылӧ – вонас ӧтчыдысь 5 куб. метрӧдз пӧрӧдтӧм вӧр;

10) садовӧй му участокъяс вылын садовӧй керка стрӧитӧм вылӧ – кызь вонас ӧтчыдысь 70 куб. метрӧдз ӧтувъя йӧрышын пӧрӧдтӧм вӧр ӧти стрӧитчысь вылӧ арталӧмӧн;

11) садовӧй му участокъяс вылын садовӧй керка дзоньталӧм вылӧ – кызь вонас ӧтчыдысь 20 куб. метрӧдз ӧтувъя йӧрышын пӧрӧдтӧм вӧр ӧти стрӧитчысь вылӧ арталӧмӧн;

12) уна патераа керкаяслӧн олан жыръясын, кӧні эм шӧр шоныд сетӧм да кутшӧмъясӧс оборудуйтӧм пескӧн ва шонтан колонкаясӧн (титанъясӧн), ва шонтӧм могысь – вонас ӧтчыдысь 5 куб. метрӧдз пӧрӧдтӧм вӧр;

13) уна патераа керкаын, блокируйтӧмӧн стрӧитӧм керкаын олан жыръясын, кӧні эм шӧр шоныд сетӧм да кутшӧмъясӧс оборудуйтӧма сёян пуан пачӧн, сёян пуӧм вылӧ – вонас ӧтчыдысь 5 куб. метрӧдз пӧрӧдтӧм вӧр.

2. Сэк, кор эм му участоксӧ кык да унджык киын кутысь (мукӧд йӧз, кодъяслӧн эм веськӧдлан (вӧдитчан) инӧдыс), индӧм йӧзлы вӧрсӧ сетӧны ас олан керка, садовӧй керка стрӧитан могъяс вылӧ налӧн эмбур инӧд (киын кутан, веськӧдлан, вӧдитчан) ыдждалы тшӧтшногӧн тайӧ статьялӧн 1 юкӧнса 1, 2 да 10 пунктъясӧн урчитӧм нормативъяс мындаын.

Сэк, кор эм олан керкасӧ, олан керка юкӧнсӧ, уна патераа пу керкаын, блокируйтӧмӧн стрӧитӧм пу керкаын олан жырсӧ, овмӧс стрӧйбаяссӧ, садовӧй керкасӧ кык да унджык киын кутысь (мукӧд йӧз, кодъяслӧн эм веськӧдлан (вӧдитчан) инӧдыс), вӧрсӧ сетӧны индӧм йӧз пӧвстысь медводдзаӧн шыӧдчысьлы тайӧ статьяса 1 юкӧнӧн урчитӧм нормативъяс мындаын, тайӧ юкӧнса витӧд абзацӧн урчитӧм аслыспӧлӧслунъяссӧ тӧд вылӧ босьтӧмӧн.

Сэк, кор эм му участоксӧ кык да унджык киын кутысь (мукӧд йӧз, кодъяслӧн эм веськӧдлан (вӧдитчан) инӧдыс), вӧрсӧ сетӧны медводдзаӧн шыӧдчӧм киын кутысьлы (веськӧдлысьлы, вӧдитчысьлы), налысь ӧтувъя лыдсӧ тӧд вылӧ босьттӧг, овмӧс стрӧйбаяс стрӧитан могъяс вылӧ тайӧ статьяса 1 юкӧнлӧн 4 пунктӧн урчитӧм нормативъяс мындаын.

Сэк, кор эм овмӧс стрӧйбаяссӧ кык да унджык киын кутысь (мукӧд йӧз, кодъяслӧн эм веськӧдлан (вӧдитчан) инӧдыс), вӧрсӧ сетӧны медводдзаӧн шыӧдчӧм киын кутысьлы (веськӧдлысьлы, вӧдитчысьлы), налысь ӧтувъя лыдсӧ тӧд вылӧ босьттӧг, а сідзжӧ овмӧс стрӧйбаяслысь лыдсӧ тӧд вылӧ босьттӧг, тайӧ объектъяссӧ дзоньталан могъяс вылӧ тайӧ статьяса 1 юкӧнлӧн 4 пунктӧн урчитӧм нормативъяс мындаын.

Пачӧн ломтысян ас олан керка, уна патераа керкаын олан жыръяс, блокируйтӧмӧн стрӧитӧм керка шонтӧм могысь сэк, кор индӧм вӧрзьӧдны позьтӧм объектъясӧн веськӧдлӧ (вӧдитчӧ) кык да унджык киын кутысь, веськӧдлысь (вӧдитчысь), вӧрсӧ сетӧны тайӧ статьялӧн 1 юкӧнса 5 да 6 пунктъясӧн урчитӧм нормативъяс мындаын керкалӧн быд юкӧн вылӧ, кӧні ломтысьӧны пачӧн.

Сэк, кор эм уна патераа керкаын олан жырсӧ, кӧні эм шӧр шоныд сетӧм да кутшӧмӧс оборудуйтӧм пескӧн ва шонтан колонкаӧн (титанӧн), либӧ уна патераа керкаын, блокируйтӧмӧн стрӧитӧм керкаын олан жырсӧ, кӧні эм шӧр шоныд сетӧм да кутшӧмӧс оборудуйтӧма сёян пуан пачӧн, кык да унджык киын кутысь (мукӧд йӧз, кодъяслӧн эм веськӧдлан (вӧдитчан) инӧдыс), вӧрсӧ сетӧны индӧм йӧз пӧвстысь медводдзаӧн шыӧдчысьлы, налысь ӧтувъя лыдсӧ тӧд вылӧ босьттӧг, тайӧ статьялӧн 1 юкӧнса 12 да 13 пунктъясӧн урчитӧм нормативъяс мындаын.

3. Тайӧ статьялӧн 1 юкӧнса 1 – 8 пунктъясӧн урчитӧм тшӧкыдлунсӧ тӧд вылӧ босьттӧг гражданалӧн эм инӧд заптыны асланыс коланлун вылӧ вӧрсӧ урчитӧм нормативъяс мындаын сэк, кор венны позьтӧм вын вӧсна, стӧчджыка кӧ, тайӧ условиеяс дырйи виччысьтӧм да дугӧдны позьтӧм лоӧмторъяс вӧсна (пӧжаръяс, ускӧттьӧяс, мукӧд лоӧмтор), кутшӧмъясӧс граждана эз вермыны водзвыв тӧдны либӧ ӧлӧдны, налӧн ас олан керкаыс, уна патераа керкаын, блокируйтӧмӧн стрӧитӧм керкаын олан жырйыс, овмӧс стрӧйбаясыс дзикӧдз вошӧмаӧсь либӧ мыйтакӧ тшыкӧмаӧсь.

Россия Федерацияса гражданалы (гражданинлы), кодъяс лоӧны бать-мамӧн (пи (ныв) пыдди босьтысьясӧн), кодъяслӧн (кодлӧн) эм куим да унджык челядь – 18 арӧсӧдз Россия Федерацияса граждана (сы лыдын пи-ныв пыдди босьтӧмаяс, дядьводз да ичиньводз ныв-пиян) ас олан керка стрӧитӧм вылӧ вӧрсӧ, кутшӧмлысь подув конструкцияяссӧ вӧчӧма пу элементъясысь, сетӧны урчитӧм нормативъяс мындаын, кутшӧмъясӧс содтӧма 15 куб. метрӧдз быд кага вылӧ.».

**2 статья.** Тайӧ Оланпасыс вынсялӧ сійӧс официальнӧя йӧзӧдан лун бӧрын дас лун кольӧм мысти, положениеяс кындзи, кутшӧмъяслы тайӧ статьяӧн урчитӧма мӧд вынсялан кадколаст.

Тайӧ Оланпаслӧн 1 статьяса 2 пункт вынсялӧ 2024 вося тӧвшӧр тӧлысь 1 лунсянь.

Тайӧ Оланпаслӧн 1 статьяын 3 пунктса 4 пунктув вынсялӧ 2025 вося тӧвшӧр тӧлысь 1 лунсянь.

Коми Республикаса Юралысьлы да Коми Республикаса Веськӧдлан котырлы лӧсьӧдны ассьыныс нормативнӧй инӧда актъяссӧ тайӧ Оланпас серти.

Коми Республикаса Юралысь В.В. Уйба

Сыктывкар

2023 вося ӧшым тӧлысь 11 лун

105-РЗ №